title: A Tanács 2002/11/EK irányelve (2002. február 14.) a vegetatív szőlő-szaporítóanyagok forgalmazásáról szóló 68/193/EGK irányelv módosításáról és a 74/649/EGK irányelv hatályon kívül helyezéséről

text:
Fontos jogi nyilatkozat

|

32002L0011

Hivatalos Lap L 053 , 23/02/2002 o. 0020 - 0027

		A Tanács 2002/11/EK irányelve(2002. február 14.)a vegetatív szőlő-szaporítóanyagok forgalmazásáról szóló 68/193/EGK irányelv módosításáról és a 74/649/EGK irányelv hatályon kívül helyezésérőlAZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 37. cikkére,tekintettel a Bizottság javaslatára [1],tekintettel az Európai Parlament véleményére [2],tekintettel a Gazdasági és Szociális Bizottság véleményére [3],mivel:(1) A belső piac megerősítésével összefüggésben és az eddigi tapasztalatok figyelembevételével a 68/193/EGK irányelv [4] számos rendelkezését módosítani kell vagy hatályon kívül kell helyezni a kereskedelem minden olyan akadályának felszámolása érdekében, amely a szőlő-szaporítóanyag Közösségen belüli szabad áramlását megakadályozhatja. Ezért minden olyan részét el kell hagyni, amely a tagállamok számára lehetővé teszi az irányelvben foglaltaktól való egyoldalú eltérést.(2) Bizonyos feltételekkel lehetővé kell tenni az új módszerekkel előállított szaporítóanyag forgalmazását.(3) A Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága segítségével a Bizottságnak meg kell tudnia határozni, hogy a tagállamok milyen feltételekkel engedélyezhetik a szaporítóanyagok forgalmazását kísérleti vagy tudományos célokra, illetve szelekciós munkára.(4) A magok és a szaporítóanyagok forgalmazását illetően más területeken szerzett tapasztalatok figyelembevételével, bizonyos feltételekkel átmeneti kísérleteket kell szervezni annak érdekében, hogy jobb alternatívákat találjunk az irányelv bizonyos rendelkezései helyett.(5) A tudományos és műszaki fejlődés eredményeként ma már lehetséges a szőlőfajták genetikai módosítása. Ezért fontos, hogy a géntechnológiával módosított szőlőfajtákat csak abban az esetben ismerjék el, ha minden megfelelő intézkedést megtettek az emberi egészség vagy a környezet bármiféle veszélyeztetésének elkerülése érdekében.(6) Amennyiben a szőlő-szaporítóanyag géntechnológiával módosított szervezetekből áll, a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelv [5] rendelkezéseinek megfelelően külön környezeti kockázatfelmérést kell végezni. A Bizottságnak át kell adnia az Európai Parlament és a Tanács részére egy olyan rendeletre vonatkozó javaslatot, amely biztosítja a kockázatfelmérés és más, a tárgyhoz tartozó követelmények egyenértékűségét, különösen a kockázatkezelésre, a címkézésre, bármely kötelező ellenőrzésre, a nyilvánosság tájékoztatására és a védzáradékra, valamint a 2001/18/EK irányelv által előírt követelményekre tekintettel. E rendelet hatályba lépéséig továbbra is a 2001/18/EK irányelv rendelkezései alkalmazandók.(7) Az új élelmiszerekről és új az élelmiszer-összetevőkről szóló, 1997. január 27-i 258/97/EK európai parlamenti és tanácsi rendelet [6] rendelkezéseket tartalmaz a géntechnológiával módosított élelmiszerekre és élelmiszer-összetevőkre vonatkozólag. Annak megállapítása érdekében, hogy egy géntechnológiával módosított szőlőfajta forgalmazása engedélyezhető-e, illetve a közegészség megóvása érdekében biztosítani kell, hogy az új élelmiszerek és élelmiszer-összetevők biztonsági vizsgálaton essenek át.(8) A szőlő-szaporítóanyag mozgásának megfelelő nyomon követéséhez szükséges biztosítani, hogy a tagállamok minden egyes tételhez kísérőokmányt követeljenek meg.(9) Kívánatos biztosítani a genetikai sokféleség megőrzését. Meg kell tenni a biológiai sokféleség megőrzését célzó megfelelő intézkedéseket a létező fajták megőrzése érdekében. A Bizottságnak nemcsak a fajta, hanem a genotípus és a klón fogalmát is figyelembe kell vennie.(10) A 68/193/EGK irányelv végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak [7] megfelelően kell elismerni.(11) A harmadik országokban termesztett vegetatív szőlő-szaporítóanyagok forgalmazásáról szóló, 1974. december 9-i 74/649/EGK tanácsi irányelvet [8] hatályon kívül kell helyezni,ELFOGADTA EZT AZ IRÁNYELVET:1. cikkA 68/193/EGK irányelv a következőképpen módosul:1. a 2. cikk (1) bekezdése helyébe a következő szöveg lép:"(1) Ezen irányelv alkalmazásában a következő meghatározásokat kell alkalmazni:A. Szőlő: A Vitis (L.) nemzetség növényei, szőlőtermesztéshez vagy e növények szaporítóanyagának előállításához.AA. Fajta: egy adott növényrendszertani taxonon belüli ismert legalacsonyabb szintű besorolás, amelya) definiálható egy adott genotípusból vagy genotípusok kombinációjából adódó jellemzők leírásával;b) bármely más növénycsoporttól megkülönböztethető az említett jellemzők közül legalább egy jellemző leírásával; ésc) változatlan szaporíthatósága szempontjából egyetlen egységnek fogható fel.AB. Klón: a klón a fajta vegetatív utóda; ez a fajtaazonosság, a fenotipikus jellemzők és az egészségi állapota alapján kiválasztott szőlőtőkére igaz.B. Szaporítóanyag:i. Fiatal szőlőtőkea) gyökeres szőlővesszők: gyökereztetett szőlőhajtások vagy zöldhajtások oltatlanul telepítésre vagy alany szőlővesszőként történő felhasználásra szánt oltatlan részei;b) gyökeres szőlőoltványok: oltással összekötött szőlőhajtásdarabok vagy zöldhajtásdarabok, gyökeres, föld alatti résszel.ii. Fiatal szőlőtőkerészeka) szőlőhajtások: egyéves hajtások;b) zöldhajtások: éretlen, még el nem fásodott hajtások;c) oltásra előkészített alany szőlővesszők: gyökeres szőlőoltványok készítése során a talaj alatti résznek szánt szőlőhajtásdarabok vagy zöldhajtásdarabok;d) nemes szőlővesszők: gyökeres szőlőoltványok előállítására vagy növények helyszíni oltása során a talajszint feletti résznek szánt szőlőhajtás-részek vagy zöldhajtás-részek;e) dugványiskolai szőlővesszők: gyökeres szőlővesszők előállítására szánt szőlőhajtásrészek vagy zöldhajtásrészek.C. Alanyszőlővessző-nevelő iskolák: oltásra szánt alany szőlővesszők, oltványiskolai szőlővesszők és nemes szőlővesszők előállítását szolgáló szőlőiskola.D. Dugványiskolák: gyökeres szőlővesszők vagy gyökeres szőlőoltványok nevelésével foglalkozó iskolák.DA. Prebázis szaporítóanyag: szaporítóanyag,a) amelyet a fajtaazonosság és adott esetben a klónazonosság fenntartására és a betegségek megelőzésére elfogadott módszerekkel a nemesítő felelősségére állítanak elő;b) amelyet bázis szaporítóanyag vagy certifikált szaporítóanyag előállítására szánnak;c) amely eleget tesz az I. és a II. mellékletben a bázis szaporítóanyagra vonatkozóan megállapított feltételeknek. Ezeket a mellékleteket a 17. cikk (2) bekezdésében megállapított eljárásokkal összhangban lehet módosítani annak érdekében, hogy további vagy szigorúbb feltételeket szabjanak meg a prebázis szaporítóanyag minősítésére;d) amely hivatalos vizsgálat által bizonyítottan eleget tesz a fent említett feltételeknek.E. Bázis szaporítóanyag: szaporítóanyag,a) amelyet a fajtaazonosság és adott esetben a klónazonosság fenntartására és a betegségek megelőzésére elfogadott módszerekkel a nemesítő felelősségére állítanak elő, és amelyet vegetatív szaporítás útján közvetlenül a prebázis szaporítóanyagból állítanak elő;b) amelyet certifikált szaporítóanyag előállítására szánnak;c) amely eleget tesz az I. és a II. mellékletben a bázis szaporítóanyagra vonatkozóan megállapított feltételeknek; ésd) amely hivatalos vizsgálat által bizonyítottan eleget tesz a fent említett feltételeknek.F. Certifikált szaporítóanyag: szaporítóanyag,a) amelyet közvetlenül bázis szaporítóanyagból vagy prebázis szaporítóanyagból állítanak elő;b) amelyet az alábbi célok valamelyikére szánnak:- a szőlőtermesztésben hasznosítandó fiatal növények vagy növényrészek nevelése, vagy- szőlőtermesztés;c) amely eleget tesz az I. és a II. mellékletben a certifikált anyagra vonatkozóan megállapított feltételeknek; ésd) amely hivatalos vizsgálat által bizonyítottan eleget tesz a fent említett feltételeknek.G. Standard szaporítóanyag: szaporítóanyag,a) amely fajtaazonos és fajtatiszta;b) amelyet az alábbi célok valamelyikére szánnak:- a szőlőtermesztésben hasznosítandó fiatal növények vagy növényrészek nevelése, vagy- szőlőtermesztés;c) amely eleget tesz az I. és a II. mellékletben a standard anyagra vonatkozóan megállapított feltételeknek; ésd) amely hivatalos vizsgálat által bizonyítottan eleget tesz a fent említett feltételeknek.H. Hatósági intézkedések: olyan intézkedések, amelyeketa) állami hatóság; vagyb) a közjog vagy a magánjog hatálya alá tartozó és az állam felelősségi körében eljáró jogi személy; vagyc) állami ellenőrzés hatálya alá tartozó kisegítő tevékenységek esetében az ilyen célra felesküdött természetes személy,feltéve, hogy a b) illetve c) pontban említett személynek nem származik személyes haszna az ilyen intézkedésekből.I. Forgalmazás:szaporítóanyagnak kereskedelmi hasznosítás céljából harmadik fél részére történő értékesítése, értékesítési célú birtoklása, eladásra történő kínálása, rendelkezésre bocsátása, szállítása vagy átruházása akár ellenérték fejében, akár pedig anélkül.Nem minősül forgalmazásnak, ha a szaporítóanyag kereskedelme nem a fajta kereskedelmi hasznosítására irányul, például az alábbi műveletek során:a) vizsgáló és ellenőrző hatóságok számára történő szaporítóanyag-szállítás;b) a feldolgozást vagy csomagolást végző szolgáltatók számára történő szaporítóanyag-szállítás, feltéve hogy a szolgáltató nem szerez jogcímet az így szállított szaporítóanyagon.E rendelkezések alkalmazásának szabályait a 17. cikk (3) bekezdésében meghatározott eljárással összhangban kell elismerni.";2. a 3. cikk helyébe a következő szöveg lép:"3. cikk(1) A tagállamok előírják, hogy a szőlő-szaporítóanyag csak abban az esetben hozható forgalomba, haa) hivatalosan "prebázis szaporítóanyagnak";, "bázis szaporítóanyagnak"; vagy "certifikált szaporítóanyagnak"; minősítették, vagy nem alany szőlővesszőnek szánt szaporítóanyag esetében az hivatalosan ellenőrzött standard szaporítóanyag, ésb) eleget tesz a II. mellékletben megállapított feltételeknek.(2) Az (1) bekezdéstől eltérően a tagállamok 2005. január 1-jéig átmenetileg engedélyezhetik saját területükön az alany szőlővesszőnek szánt, és a 2002. február 23-án már meglévő anyanövényekből előállított standard szaporítóanyag forgalmazását.(3) Az (1) bekezdéstől eltérően a tagállamok engedélyezhetik a területükön honos termelőknek, hogy megfelelő mennyiségű szaporítóanyagot hozzanak forgalomba:a) kísérletekhez vagy tudományos célokra;b) nemesítési munkához;c) ha azt a genetikai sokféleség megőrzésének segítésére szánják.A 17. cikk (2) bekezdésében megállapított eljárással összhangban határozható meg, hogy a tagállamok milyen feltételek mellett adnak ilyen engedélyt.Géntechnológiával módosított anyag esetén ilyen engedély csak akkor adható, ha minden megfelelő intézkedést megtettek az emberi egészséget és a környezetet fenyegető kockázat elkerülése érdekében. A környezeti kockázatfelmérésre és más, e tárgyban lefolytatandó vizsgálatokra az 5ba. cikket kell megfelelően alkalmazni.(4) Az in vitro szaporítási technológiákkal előállított szaporítóanyag esetében a következő rendelkezések fogadhatók el a 17. cikk (2) bekezdésében meghatározott eljárással összhangban:a) ezen irányelv bizonyos rendelkezéseitől való eltérés;b) az ilyen szaporítóanyagra alkalmazandó feltételek;c) az ilyen szaporítóanyagra alkalmazható megjelölések;d) a fajtaazonosság előzetes felülvizsgálatát garantáló feltételek.(5) A Bizottság a 17. cikk (3) bekezdésében meghatározott eljárással összhangban előírhatja, hogy meghatározott határidők után a nem alany szőlővesszőként felhasználásra szánt szaporítóanyag csak akkor hozható forgalomba, ha hivatalosan "prebázis szaporítóanyagként";, "bázis szaporítóanyagként"; vagy "certifikált szaporítóanyagként"; minősítettéka) a Közösség egész területén, bizonyos szőlőfajták esetében, amelyekből a Közösség szükséglete kielégíthető olyan szaporítóanyag segítségével – figyelembe véve e szőlőfajták genetikai sokféleségét is –, amelyet hivatalosan "prebázis szaporítóanyagnak";, "bázis szaporítóanyagnak"; vagy "certifikált szaporítóanyagnak"; minősítettek, ha szükséges, egy bevezetett program segítéségével, ésb) az a) pontban nem szereplő fajták szaporítóanyagai esetében, ha azokat olyan tagállamok területén szándékozzák felhasználni, amelyek ezzel az irányelvvel összhangban már előírták, hogy a "standard szaporítóanyag"; a továbbiakban nem forgalmazható.";3. a 4. cikk a következő albekezdéssel egészül ki:"Oltás esetén ez az intézkedés nem vonatkozik a más tagállamokban vagy a 15. cikk (2) bekezdése szerint egyenértékűnek elismert harmadik országban előállított szaporítóanyagra.";4. az 5. cikk helyébe a következő szöveg lép:"5. cikk(1) Minden tagállam összeállítja a területén minősítésre és standard szaporítóanyagként való ellenőrzésre hivatalosan elismert szőlőfajták jegyzékét. A jegyzék nyilvános. A jegyzék tartalmazza azokat az alapvető morfológiai és fiziológiai jellemzőket, amelyek alapján a fajtákat meg lehet különböztetni egymástól. Azon fajták esetén, amelyek 1971. december 31-én már elismertek voltak, hivatkozni lehet a hivatalos ampelográfiai kiadványokban megjelent leírásukra.(2) A tagállamok gondoskodnak arról, hogy minősítésre és standard szaporítóanyagként való ellenőrzésre területükön is elismerjék a más tagállamok jegyzékeiben elismert fajtákat és klónokat a borpiac közös szervezéséről szóló, 1999. május 17-i 1493/1999/EK tanácsi rendelet [9] sérelme nélkül, tekintettel a szőlőfajták osztályozásának szabályaira.(3) Minden tagállam adott esetben összeállítja a területén minősítésre hivatalosan elismert klónok jegyzékét.A tagállamok gondoskodnak arról, hogy a más tagállamban minősítésre elismert klónokat a saját területükön is elfogadják minősítésre.";5. az 5b. cikk helyébe a következő szöveg lép:"5b. cikk(1) Egy fajta akkor tekintendő különbözőnek, ha egy bizonyos genotípusból vagy genotípusok kombinációjából származó jellemzők leírása alapján világosan megkülönböztethető minden más olyan fajtától, amelynek létezése a Közösségben közismert.Egy fajta attól a naptól kezdve tekintendő a Közösségben közismertnek, amely napon megfelelő módon kérelmezik az elismerését, akár felveszik a fajtát az érintett tagállam vagy egy másik tagállam jegyzékébe, akár csak elismerés kérelmezésének tárgya az érintett tagállamban vagy egy másik tagállamban, hacsak az e bekezdés első mondatában említett feltételeknek már nem felel meg minden érintett tagállamban, mielőtt döntést hoznak az új, kérelmezés alatt álló fajta elismeréséről.(2) Egy fajta akkor tekintendő állandónak, ha a különbözőség vizsgálatára alkalmazott jellemzők leírása és minden más, a fajta leírására használt jellemző több egymást követő szaporítás után is változatlan marad.(3) Egy fajta akkor tekintendő egyneműnek, ha szaporításának speciális tulajdonságai révén várható változatosság ellenére is elégségesen egynemű a különbözőség vizsgálatára alkalmazott jellemzők leírása, és minden más, a fajta leírására használt jellemző alapján.";6. a szöveg a következő cikkel egészül ki:"5ba. cikk(1) A géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelv értelmében géntechnológiával módosított fajtának minősülő fajta esetében azt csak akkor ismerik el, ha minden szükséges intézkedést megtettek az emberi egészségre vagy a környezetre gyakorolt káros hatások kiküszöbölésére.(2) Az (1) bekezdés értelmében a géntechnológiával módosított fajták vonatkozásában:a) a 2001/18/EK irányelv II. mellékletében megállapított alapelvekkel összhangban és az említett irányelv III. mellékletében meghatározott információk alapján külön környezeti kockázatfelmérést kell végezni, amely egyenértékű az említett irányelvben előírt felméréssel;b) a Bizottság javaslata alapján, az Európai Parlament és a Tanács rendeletével be kell vezetni azokat az eljárásokat, amelyek biztosítják a kockázatfelmérés és más, a tárgyhoz tartozó követelmények egyenértékűségét, különösen a kockázatkezelésre, a címkézésre, bármely kötelező ellenőrzésre, a nyilvánosság tájékoztatására és a védzáradékra, valamint a 2001/18/EK irányelv által előírt követelményekre tekintettel [*] HL L 106., 2001.4.17., 1. o.. A rendelet hatálybalépéséig géntechnológiával módosított fajta csak azt követően vehető fel nemzeti jegyzékbe, hogy a 2001/18/EK rendelettel összhangban forgalmazás céljából elismerték;c) A 2001/18/EK irányelv 13–24. cikke többé nem vonatkozik azokra a géntechnológiával módosított szőlőfajtákra, amelyeket a b) pontban említett rendeletnek megfelelően engedélyeztek.(3) Ha szőlő-szaporítóanyagból származó termékeket az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendelet hatálya alá eső élelmiszerként vagy élelmiszer-összetevőként [11] szándékoznak felhasználni, akkor a géntechnológiával módosított szőlőfajták elismerését megelőzően gondoskodni kell arról, hogy az ezekből származó élelmiszerek vagy élelmiszer-összetevők:a) ne jelentsenek veszélyt a fogyasztóra nézve;b) ne tévesszék meg a fogyasztót;c) ne különbözzenek olyan mértékben azoktól az élelmiszerektől, illetve élelmiszer-összetevőktől, amelyek helyettesítésére szánják, hogy normál fogyasztásuk élelmezési szempontból hátrányos legyen a fogyasztó számára.Ha az irányelvben említett fajták valamelyikéből származó termékeket a 258/97/EK rendelet hatálya alá eső élelmiszerként vagy élelmiszer-összetevőként szándékozzák felhasználni, akkor a fajtát csak akkor ismerik el, ha az élelmiszert vagy élelmiszer-összetevőt már engedélyezték a fenti rendelettel összhangban.";7. az 5c. cikk helyébe a következő szöveg lép:"5c. cikkA tagállamok gondoskodnak arról, hogy a más tagállamból származó fajtákra és adott esetben klónokra ugyanazok a követelmények vonatkozzanak – különösen az elismerés tekintetében – mint a hazai fajtákra vagy klónokra.";8. az 5e. cikk (2) bekezdése helyébe a következő szöveg lép:"(2) Minden fajta elismerése iránti kérelmet vagy annak visszavonását, a fajtajegyzékbe való bejegyzést, valamint a jegyzék mindennemű módosítását a tagállamok haladéktalanul közlik a többi tagállammal és a Bizottsággal. A tagállamok értesítései alapján a Bizottság közzéteszi a közös fajtajegyzéket.";9. a szöveg a következő cikkel egészül ki:"5f. cikkA tagállamok gondoskodnak arról, hogy a géntechnológiával módosított, elismert fajtákat ilyenként tüntessék fel a fajtajegyzékben. Továbbá gondoskodnak arról, hogy az ilyen fajtákat forgalmazó bármely személy egyértelműen feltüntesse szőlőértékesítési katalógusában, hogy a fajta géntechnológiával módosított, illetve feltünteti a módosítás célját.";10. a szöveg a következő cikkel egészül ki:"5g. cikk(1) A tagállamok előírják, hogy a jegyzékbe felvett fajtákat és adott esetben a klónokat fenntartó nemesítés segítségével kell megőrizni.(2) A fenntartó nemesítésnek mindig igazolhatónak kell lennie a fajta és adott esetben a klón fenntartásáért felelős személyek által készített feljegyzések alapján.(3) A fajta fenntartásáért felelős személyektől minták kérhetők. Ha szükséges, hivatalosan is lehet mintát venni.(4) Amennyiben a fenntartó nemesítés más tagállamban történik, mint ahol a fajtát elismerték, az érintett tagállamok közigazgatási segítséget nyújtanak egymásnak az ellenőrzéssel kapcsolatban.";11. a 7. cikk helyébe a következő szöveg lép:"7. cikkA tagállamoknak előírják, hogy művelés közben és az előkészítés, illetve az anyatőkéről történő leválasztás, valamint a csomagolás, a tárolás és a szállítás során a szaporítóanyagot külön tételekben tárolják, a fajta, illetve prebázis szaporítóanyag, bázis szaporítóanyag és certifikált szaporítóanyag esetében a klón megjelölésével.";12. a 8. cikk (2) bekezdése helyébe a következő szöveg lép:"(2) Az (1) bekezdéstől eltérve a Bizottság a 17. cikk (2) bekezdésében meghatározott eljárással összhangban meghatározza a végső felhasználók számára forgalmazott kisebb mennyiségek, valamint az edényekben, ládákban vagy dobozokban forgalmazott szőlőfajták esetében a csomagolás, a zárolás és a jelölés vonatkozásában alkalmazandó rendelkezéseket.";13. a 9. cikk helyébe a következő szöveg lép:"9. cikkA tagállamok előírják, hogy a szaporítóanyagokat tartalmazó csomagokat és kötegeket hivatalosan vagy hivatalos felügyelet mellett zárolják oly módon, hogy a csomagolás ne legyen felnyitható a zárolás vagy a 10. cikk (1) bekezdésében előírt hatósági címke sérülése nélkül, illetve csomagolás esetén a felnyitás nyomot ne hagyna a csomagoláson. A csomag megfelelő zárolása érdekében a zárószerkezetnek legalább az említett hatósági címkéből vagy hatósági záróbélyegből kell állnia. A 17. cikk (2) bekezdésében meghatározott eljárással összhangban dönthető el, hogy egy bizonyos zárószerkezet megfelel-e e cikk követelményeinek. Ismételt zárolás csak hivatalosan vagy hivatalos felügyelet mellett hajtható végre.";14. a 10. cikk helyébe a következő szöveg lép:"10. cikk(1) A tagállamok előírják a szaporítóanyagot tartalmazó csomagok és kötegek külső felületén a Közösség valamelyik hivatalos nyelvén és a IV. mellékletben leírtaknak megfelelően kiállított hatósági címke elhelyezését, amelyet zárral rögzítenek. A címke színe prebázis szaporítóanyag esetében fehér, átlós lila csíkkal, bázis szaporítóanyag esetében fehér, certifikált szaporítóanyag esetében kék, standard szaporítóanyag esetében pedig sötétsárga.(2) A tagállamok azonban engedélyezhetik a területükön honos termelőknek, hogy ha azonos jellemzőkkel rendelkező, oltott vagy gyökeres szőlővesszőből egynél több csomagot vagy köteget hoznak forgalomba, akkor csak a IV. mellékletben leírtaknak megfelelően egyetlen címkét használjanak. Ebben az esetben a csomagokat vagy kötegeket oly módon rögzítik egymáshoz, hogy szétválasztás esetén a rögzítés sérüljön, és azt ne lehessen újból felhasználni. A címkét a rögzítéshez erősítik. Újrazárolás nem engedélyezhető.(3) Az 1493/1999/EK rendelet 23. cikke (2) bekezdésének sérelme nélkül a tagállamok rendelkezhetnek úgy, hogy minden egyes szállítmányhoz, amely az érintett tagállam területén előállított anyagot tartalmaz, mellékelni kell egy egységes kísérőokmányt is, amely többek között a következő adatokat tartalmazza: az áru jellege, a fajta és adott esetben a klón, a kategória, a mennyiség, a feladó és a címzett. Az e kísérőokmánnyal kapcsolatos feltételeket az irányelv 17. cikk (3) bekezdésében előírt eljárással összhangban állapítják meg.(4) Az (1) bekezdésben előírt hatósági címke tartalmazhatja a növény-egészségügyi igazolások szabványosítási mértékének megállapításáról szóló 92/105/EGK bizottsági irányelvben [*] HL L 4., 1993.1.8., 22. o. előírt növény-egészségügyi kísérőokmányt (növényútlevelet) is. Azonban a hatósági címkézésre és a növényútlevélre alkalmazandó minden feltétel meghatározott, és ezeket egyenértékűnek kell tekinteni.(5) A tagállamok előírják, hogy a szőlő vegetatív szaporítóanyagának címzettje köteles megőrizni a hivatalos címkét legalább egy évig, és köteles azt a hivatalos ellenőrző hatóság rendelkezésére bocsátani.(6) A Bizottság 2004. február 23-ig szükség esetén javaslatokat is tartalmazó jelentést dolgoz ki a szőlő-szaporítóanyag mozgásáról, különös tekintettel a tagállamok által bevezetett hatósági címkék és kísérőokmányok használatára.";15. a szöveg a következő cikkel egészül ki:"10a. cikkGéntechnológiával módosított szaporítóanyag esetében az árutételt ezen irányelv rendelkezései szerint kísérő valamennyi hatósági vagy más címkén és okmányon egyértelműen feltüntetik, hogy a fajtát géntechnológiával módosították, megnevezve a géntechnológiával módosított szervezeteket.";16. a 11. cikk (2) bekezdése helyébe a következő szöveg lép:"(2) A szaporítóanyag Közösségen belüli szabad mozgásának sérelme nélkül a tagállamok megtesznek minden szükséges intézkedést, hogy harmadik országból importált szaporítóanyag forgalmazása esetén az illetékes hatóságok rendelkezésére álljanak az alábbi adatok:a) faj (növénytani név);b) fajta, és adott esetben a klón; gyökeres szőlőoltványok esetében mind az alany szőlővesszőről, mind a nemes szőlővesszőről rendelkezésre kell állnia ennek az információnak;c) kategória;d) a szaporítóanyag jellege;e) termelő ország és a hivatalos ellenőrző hatóság;f) a feladó ország, amennyiben ez különbözik az előállító országtól;g) importőr;h) a szaporítóanyag mennyisége.A 17. cikk (2) bekezdésében megállapított eljárással összhangban határozható meg az adatok feltüntetésének módja.";17. a 12. cikk helyébe a következő szöveg lép:"12. cikkA tagállamok gondoskodnak arról, hogy az ezen irányelvvel összhangban, akár kötelező, akár nem kötelező rendelkezései alapján forgalomba hozott szaporítóanyagot ne vessék az ebben az irányelvben megállapítottakon kívül semmiféle forgalmazási korlátozás alá jellemzői, a vizsgálati követelmények, jelölése és zárolása tekintetében.";18. a 12a. cikk helyébe a következő rendelkezés lép:"12a. cikkA tagállamok gondoskodnak arról, hogy azon szőlőfajokra és adott esetben klónokra, amelyek szaporítóanyagait ezen irányelv előírásainak megfelelően a tagállamok valamelyikében minősítésre és standard szaporítóanyagként ellenőrzésre hivatalosan elismerték, az 1493/1999/EK rendelet sérelme nélkül semmilyen, a fajta és adott esetben a klón alapján történő forgalomba hozatali korlátozás ne vonatkozzék a tagállamok területén belül.";19. a 14. cikk (1) bekezdése helyébe a következő szöveg lép:"(1) A szaporítóanyag-ellátás tekintetében a Közösségen belül előforduló és más módon nem kezelhető átmeneti nehézségek áthidalása érdekében, a 17. cikk (2) bekezdésében meghatározott eljárásnak megfelelően olyan határozat hozható, hogy a tagállamok egy meghatározott időre engedélyezhetik a Közösség területén belül olyan szaporítóanyag forgalmazását is, amely kevésbé szigorú követelményeknek felel csak meg, olyan mennyiségben, amely a nehézségek áthidalásához szükséges.";20. a szöveg a következő cikkel egészül ki:"14a. cikkAz ezen irányelvben foglalt egyes rendelkezéseknél jobb alternatívák keresése céljából a 17. cikk (3) bekezdésében említett rendelkezésekkel összhangban határozat hozható ideiglenes kísérletek bizonyos feltételek mellett, közösségi szinten történő megszervezéséről.";21. a 15. cikk (2) bekezdése helyébe a következő szöveg lép:"(2) a) A Tanács a Bizottság javaslata alapján minősített többséggel eljárva dönti el, hogy egy harmadik országban előállított vegetatív szőlő-szaporítóanyag elismerhetőségének feltételei szempontjából, illetve azon intézkedések szempontjából, amelyeket a forgalmazás céljából történő előállítás biztosítására tesznek, ugyanazt a garanciát nyújtja-e, mint a Közösségben előállított anyag, valamint hogy megfelel-e ezen irányelv követelményeinek.b) A Tanács továbbá azt is meghatározza, hogy az a) pontban szereplő vegetatív szőlő-szaporítóanyagok közül mely típusok és kategóriák esetében engedélyezhető a Közösség területén belüli forgalomba hozatal.c) Amíg a Tanács döntést nem hoz az a) pont értelmében és a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelv [*] HL L 169., 2000.7.10., 1. o. sérelme nélkül, addig a tagállamok számára engedélyezhető ilyen határozatok meghozatala ebben a kérdésben, a 17. cikk (2) bekezdésében meghatározott eljárással összhangban. Ilyen esetben gondoskodnak arról, hogy az importált anyagok minden tekintetben az ezen irányelvvel összhangban a Közösségben előállított vegetatív szőlő-szaporítóanyagok által nyújtott garanciákkal egyenértékű garanciákat nyújtsanak. Az ilyen importált anyaghoz különösen csatolni kell egy olyan okmányt, amely tartalmazza a 11. cikk (2) bekezdésében előírt adatokat.";22. a szöveg a következő cikkekkel egészül ki:"16a. cikkAz ezen irányelv végrehajtásához szükséges intézkedéseket, az alább említett rendelkezésekben felsoroltakra való tekintettel a 17. cikk (2) bekezdésében említett igazgatási eljárással összhangban fogadják el:- a 2. cikk (1) bekezdése DA. pontjának c) alpontja, a 3. cikk (3) bekezdése, a 8. cikk (2) bekezdése, a 9. cikk, a 11. cikk (2) bekezdése, a 14. cikk (1) bekezdése és a 15. cikk (2) bekezdésének c) pontja.16b. cikkAz ezen irányelv végrehajtásához szükséges intézkedéseket, az alább említett rendelkezésekben felsoroltakra való tekintettel a 17. cikk (3) bekezdésében említett szabályozási bizottsági eljárással összhangban fogadják el:- a 2. cikk (1) bekezdésének I. pontja, a 3. cikk (5) bekezdése, a 10. cikk (3) bekezdése és a 14a. cikk.";23. a 17. cikk helyébe a következő szöveg lép:"17. cikk(1) A Bizottságot a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága (a továbbiakban: "bizottság";) segíti munkájában.(2) Amennyiben e cikkre utalás történik, a Bizottságra ruházott végrehajtási hatáskörök gyakorlására vonatkozó eljárásokról szóló, 1999. június 28-i 1999/468/EK tanácsi határozat [*] HL L 184., 1999.7.17., 23. o. 4. és 7. cikkét kell alkalmazni.Az 1999/468/EK határozat 4. cikkének (3) bekezdésében előírt időtartam egy hónapban határozandó meg.(3) Amennyiben erre a bekezdésre utalás történik, az 1999/468/EK határozat 5. és 7. cikkét kell alkalmazni.Az 1999/468/EK határozat 5. cikkének (6) bekezdésében megállapított időtartam két hónap.(4) A bizottság elfogadja eljárási szabályzatát.";24. Az 5d. cikk (2) bekezdésében, a 14. cikk (3) bekezdésében, a 16. cikkben, a 17a. cikkben és a 18a. cikkben előforduló, a 17. cikkre vonatkozó hivatkozásokat úgy kell tekinteni, mintha azok a 17. cikk (2) bekezdésére vonatkoznának.2. cikkA 74/649/EGK irányelv hatályát veszti.3. cikkA tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2003. február 23-ig megfeleljenek. Erről haladéktalanul tájékoztatják a Bizottságot.Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.4. cikkEz az irányelv az Európai Közösségek Hivatalos Lapjában való kihirdetésének napján lép hatályba.5. cikkEnnek az irányelvnek a tagállamok a címzettjei.Kelt Brüsszelben, 2002. február 14-én.a Tanács részérőlaz elnökP. del Castillo[1] HL C 177. (E), 2000.6.27., 77. o.[2] HL C 197., 2001.7.12., 24. o.[3] HL C 268., 2000.9.19., 42. o.[4] HL L 93., 1968.4.17., 15. o. A legutóbb az 1994. évi csatlakozási okmánnyal módosított irányelv.[5] HL L 106., 2001.4.17., 1. o.[6] HL L 43., 1997.2.14., 1. o.[7] HL L 184., 1999.7.17., 23. o.[8] HL L 352., 1974.12.28., 45. o.[9] HL L 179., 1999.7.17., 1. o.[11] HL L 43., 1997.2.14., 1. o.--------------------------------------------------


title: A Bizottság 2011/27/EU irányelve ( 2011. március 4. ) a 91/414/EGK tanácsi irányelvnek az orizalin hatóanyag felvétele céljából történő módosításáról és a 2008/934/EK bizottsági határozat módosításáról  EGT-vonatkozású szöveg

text:
               5.3.2011

               HU

               Az Európai Unió Hivatalos Lapja

               L 60/12

         A BIZOTTSÁG 2011/27/EU IRÁNYELVE
   (2011. március 4.)
   a 91/414/EGK tanácsi irányelvnek az orizalin hatóanyag felvétele céljából történő módosításáról és a 2008/934/EK bizottsági határozat módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdésére,
   mivel:

               (1)

               A 451/2000/EK (2) és az 1490/2002/EK bizottsági rendelet (3) megállapítja a 91/414/EGK irányelv 8. cikkének (2) bekezdésében említett munkaprogram harmadik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzék tartalmazza az orizalint is.

               (2)

               A bejelentő az 1490/2002/EK rendelet 11e. cikkének megfelelően az értékelési jelentéstervezet kézhezvételétől számított két hónapon belül visszavonta a hatóanyagnak a 91/414/EGK irányelv I. mellékletébe való felvételéhez biztosított támogatását. Következésképpen az orizalin felvételének elutasításáról elfogadták az egyes hatóanyagoknak a 91/414/EGK tanácsi irányelv I. mellékletébe történő felvétele elutasításáról és az e hatóanyagokat tartalmazó növényvédő szerek engedélyének visszavonásáról szóló, 2008. december 5-i 2008/934/EK bizottsági határozatot (4).

               (3)

               A 91/414/EGK irányelv 6. cikkének (2) bekezdése alapján az eredeti bejelentő (a továbbiakban: kérelmező) gyorsított eljárás alkalmazása iránti új kérelmet nyújtott be a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (5) 14–19. cikkében előírtak alapján.

               (4)

               A kérelmet az 1490/2002/EK rendelettel kijelölt referens tagállamhoz, Franciaországhoz nyújtotta be. A gyorsított eljárásra vonatkozó határidőt betartották. A hatóanyag specifikációja és a támogatott felhasználások azonosak a 2008/934/EK határozatban szereplőkkel. Az említett kérelem megfelel továbbá a 33/2008/EK rendelet 15. cikkében foglalt többi lényegi és eljárási követelménynek is.

               (5)

               Franciaország elvégezte a kérelmező által benyújtott kiegészítő adatok értékelését, és kiegészítő jelentést készített. Ezt a jelentést 2009. augusztus 17-én továbbította az Európai Élelmiszerbiztonsági Hatóságnak (a továbbiakban: Hatóság) és a Bizottságnak. A Hatóság a kiegészítő jelentést megküldte a többi tagállamnak és a kérelmezőnek, felkérte őket észrevételeik megtételére, és a kapott észrevételeket továbbította a Bizottságnak. A 33/2008/EK rendelet 20. cikke (1) bekezdésének megfelelően és a Bizottság kérésére a Hatóság 2010. augusztus 6-án benyújtotta az orizalinra vonatkozó következtetését (6) a Bizottságnak. Az értékelési jelentéstervezetet, a kiegészítő jelentést, valamint a Hatóság következtetését a Bizottság a tagállamokkal az Élelmiszerlánc- és Állategészségügyi Állandó Bizottság keretében újból áttekintette, és 2011. január 28-án az orizalinra vonatkozó bizottsági felülvizsgálati jelentés formájában véglegesítette.

               (6)

               Az elvégzett különböző vizsgálatokból az derült ki, hogy az orizalint tartalmazó növényvédő szerek általában várhatóan megfelelnek a 91/414/EGK irányelv 5. cikke (1) bekezdésének a) és b) pontjában meghatározott követelményeknek, különös tekintettel a Bizottság felülvizsgálati jelentésében megvizsgált és részletesen kifejtett felhasználási célokra. Ezért helyénvaló felvenni az orizalint az I. mellékletbe annak biztosítása érdekében, hogy valamennyi tagállam az említett irányelv rendelkezéseinek megfelelően engedélyezhesse az e hatóanyagot tartalmazó növényvédő szereket.

               (7)

               E következtetés sérelme nélkül helyénvaló további információkat beszerezni egyes konkrét kérdésekről. A 91/414/EGK irányelv 6. cikkének (1) bekezdése szerint valamely anyagnak az I. mellékletbe való felvétele feltételekhez köthető. Ezért a kereskedelmi forgalomba hozatalra gyártott technikai anyag specifikációját megfelelő analitikai adatokkal kell alátámasztani, beleértve a szenynyeződések relevanciájára vonatkozó tájékoztatást; az adatok bizalmas kezelése miatt az ezekre való hivatkozás 2., 6., 7., 9., 10., 11. és 12. sz. szennyeződésként történik. A toxicitási dossziékhoz felhasznált anyagnak való megfelelőséget meg kell erősíteni a technikai anyag specifikációja tekintetében, és információkat kell kérni a vízi szervezetekre vonatkozó kockázatértékelés eredményeinek megerősítése céljából. Amennyiben az orizalint az 1272/2008/EK európai parlamenti és tanácsi rendelet (7) alapján feltehetően rákot okozó anyagként sorolják be, az érintett tagállamoknak az OR13 (8) és OR15 (9) metabolit relevanciáját megerősítő további információk szolgáltatását, valamint a felszín alatti vizekre vonatkozó megfelelő kockázatértékelést kell kérniük.

               (8)

               Egy adott hatóanyagnak az I. mellékletbe való felvételét megelőzően indokolt kellően hosszú időt hagyni arra, hogy a tagállamok és az érdekelt felek felkészüljenek a hatóanyag felvételéből adódó új követelmények teljesítésére.

               (9)

               A hatóanyagoknak az I. mellékletbe történő felvételéből következő, a 91/414/EGK irányelvben meghatározott kötelezettségek sérelme nélkül, a felvételt követően hat hónapos időszakot kell biztosítani a tagállamoknak arra, hogy felülvizsgálják az orizalint tartalmazó növényvédő szerekre már kiadott engedélyeket annak érdekében, hogy a 91/414/EGK irányelvben és különösen annak 13. cikkében előírt követelmények, valamint az I. mellékletben meghatározott vonatkozó feltételek teljesüljenek. A tagállamoknak a 91/414/EGK irányelv rendelkezéseinek megfelelően szükség szerint módosítaniuk kell, újakkal kell helyettesíteniük vagy vissza kell vonniuk a már meglévő engedélyeket. A fenti határidőtől eltérve hosszabb időszakot kell biztosítani a III. melléklet szerinti, a növényvédő szerek minden egyes tervezett alkalmazására vonatkozó, teljes dossziénak – a 91/414/EGK irányelvben meghatározott egységes alapelvekkel összhangban történő – benyújtására és értékelésére.

               (10)

               A növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendelet (10) keretében értékelt hatóanyagoknak a 91/414/EGK irányelv I. mellékletébe történő korábbi felvétele során nyert tapasztalatok azt mutatták, hogy nehézségek merülhetnek fel annak értelmezésében, hogy a már kiadott engedélyek jogosultjainak milyen kötelezettségei vannak az adatokhoz való hozzáféréssel kapcsolatosan. A további nehézségek elkerülése érdekében ezért szükségesnek tűnik pontosítani a tagállamok kötelezettségeit, és különösen azt, hogy meg kell győződniük arról, hogy az engedély jogosultja bizonyítottan hozzáfér az említett irányelv II. melléklete követelményeinek megfelelő dossziéhoz. Ez a pontosítás ugyanakkor az I. mellékletet módosító, eddig elfogadott irányelvekhez képest nem ró új kötelezettséget a tagállamokra vagy az engedélyek jogosultjaira.

               (11)

               A 91/414/EGK irányelvet ezért ennek megfelelően módosítani kell.

               (12)

               A 2008/934/EK határozat előírja az orizalin felvételének elutasítását és a szóban forgó hatóanyagot tartalmazó növényvédő szerek engedélyeinek 2011. december 31-ig történő visszavonását. Az említett határozat mellékletének orizalinra vonatkozó sorát el kell hagyni.

               (13)

               A 2008/934/EK határozatot ezért ennek megfelelően módosítani kell.

               (14)

               Az ebben az irányelvben előírt intézkedések összhangban állnak az Élelmiszerlánc- és Állategészségügyi Állandó Bizottság véleményével,

         ELFOGADTA EZT AZ IRÁNYELVET:
   1. cikk
   A 91/414/EGK irányelv I. melléklete ezen irányelv mellékletének megfelelően módosul.
   2. cikk
   A 2008/934/EK határozat mellékletének orizalinra vonatkozó sorát el kell hagyni.
   3. cikk
   A tagállamok legkésőbb 2011. november 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
   Ezeket a rendelkezéseket 2011. december 1-jétől kell alkalmazni.
   A tagállamok által elfogadott rendelkezéseknek hivatkozniuk kell erre az irányelvre, vagy kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
   4. cikk
   (1)   A tagállamok a 91/414/EGK irányelvnek megfelelően a hatóanyagként orizalint tartalmazó növényvédő szerekre kiadott, érvényben lévő engedélyeket – amennyiben szükséges – 2011. november 30-ig módosítják vagy visszavonják.
   A tagállamok a fent említett időpontig elsősorban azt ellenőrzik, hogy az említett irányelv I. mellékletében meghatározott, az orizalinra vonatkozó feltételek – az érintett hatóanyagra vonatkozó bejegyzés B. részében megjelölt feltételek kivételével – teljesülnek-e, és hogy az engedély jogosultja az említett irányelv 13. cikkében meghatározott feltételek szerint rendelkezik-e az említett irányelv II. mellékletében szereplő követelményeknek megfelelő dossziéval vagy a dossziéhoz való hozzáféréssel.
   (2)   Az (1) bekezdéstől eltérően valamennyi olyan engedélyezett növényvédő szer esetében, amely egyedüli hatóanyagként, illetve a 91/414/EGK irányelv I. mellékletébe legkésőbb 2011. május 31-ig felvett hatóanyagok egyikeként orizalint tartalmaz, a 91/414/EGK irányelv VI. mellékletében előírt egységes elvekkel összhangban a tagállamoknak újból el kell végezniük a növényvédő szer értékelését az említett irányelv III. melléklete követelményeinek megfelelő dosszié alapján, figyelembe véve az említett irányelv I. melléklete orizalinra vonatkozó bejegyzésének B. részét. Ezen értékelés alapján a tagállamok megállapítják, hogy a szer megfelel-e a 91/414/EGK irányelv 4. cikke (1) bekezdésének b), c), d) és e) pontjában megállapított feltételeknek.
   E megállapítást követően a tagállamok:

               a)

               orizalint egyedüli hatóanyagként tartalmazó szer esetében szükség esetén az engedélyt legkésőbb 2015. május 31-ig módosítják vagy visszavonják, vagy

               b)

               orizalint több hatóanyag egyikeként tartalmazó szer esetében szükség esetén 2015. május 31-ig – vagy a kérdéses anyago(ka)t a 91/414/EGK irányelv I. mellékletébe felvevő irányelv(ek)ben az ilyen módosításra, illetve visszavonásra meghatározott időpontig, amennyiben az a fent említett időponttól későbbre esik – módosítják vagy visszavonják az engedélyt.

         5. cikk
   Ez az irányelv 2011. június 1-jén lép hatályba.
   6. cikk
   Ennek az irányelvnek a tagállamok a címzettjei.

      Kelt Brüsszelben, 2011. március 4-én.

            a Bizottság részéről

            az elnök

         José Manuel BARROSO

      (1)  HL L 230., 1991.8.19., 1. o.

      (2)  HL L 55., 2000.2.29., 25. o.

      (3)  HL L 224., 2002.8.21., 23. o.

      (4)  HL L 333., 2008.12.11., 11. o.

      (5)  HL L 15., 2008.1.18., 5. o.

      (6)  European Food Safety Authority (Európai Élelmiszerbiztonsági Hatóság): Conclusion on the peer review of the pesticide risk assessment of the active substance quinmerac (Az orizalin hatóanyag esetében felmerülő kockázatok felméréséről szóló, peszticideket vizsgáló szakértői értékelésből levont következtetés). EFSA Journal 2010; 8(9):1707. (59. oldal). doi:10.2903/j.efsa.2010.1707. Elérhető a következő internetcímen: www.efsa.europa.eu

      (7)  HL L 353., 2008.12.31., 1. o.

      (8)  2-etil-7-nitro-1-propil-1H-benzimidazol-5-szulfonamid.

      (9)  2-etil-7-nitro-1H-benzimidazol-5-szulfonamid.

      (10)  HL L 366., 1992.12.15., 10. o.

      MELLÉKLET
      A 91/414/EGK irányelv I. mellékletében található táblázat vége a következő bejegyzéssel egészül ki:

                     Sorszám

                     Közhasználatú név, azonosító szám

                     IUPAC-név

                     Tisztaság (1)

                     Hatálybalépés

                     Felvétel lejárata

                     Különös rendelkezések

                     „334.

                     Orizalin
                     CAS-szám: 19044-88-3

                     CIPAC-szám: 537

                        3,5-dinitro-N4,N4-dipropilszulfanilamid

                     ≥ 960 g/kg
                     N-nitrozo-dipropilamin:
                     ≤ 0,1 mg/kg
                     Toluol: ≤ 4 g/kg

                     2011. június 1.

                     2021. május 31.

                     A.   RÉSZ
                     Felhasználása kizárólag gyomirtó szerként engedélyezhető.
                     B.   RÉSZ
                     A VI. mellékletben meghatározott egységes elvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottság által 2011. január 28-án véglegesített felülvizsgálati jelentésnek az orizalinra vonatkozó következtetéseit és különösen e jelentés I. és II. függelékét.
                     Ebben az átfogó értékelésben a tagállamoknak különös figyelmet kell fordítaniuk:

                                 1.

                                 a szerrel foglalkozók biztonságára, és gondoskodniuk kell arról, hogy a felhasználás feltételei között szerepeljen a megfelelő személyi védőfelszerelés használata;

                                 2.

                                 a vízi szervezetek és a nem célzott szervezetnek tekintett növények védelmére;

                                 3.

                                 a felszín alatti vizek védelmére, ha a hatóanyagot érzékeny talajokon és/vagy érzékeny éghajlati adottságú területeken alkalmazzák;

                                 4.

                                 a növényevő madarakat és az emlősöket érintő kockázatra;

                                 5.

                                 a méheket érintő kockázatra a virágzási időszakban.

                           Az engedély feltételei között adott esetben kockázatcsökkentő intézkedéseknek is szerepelniük kell.
                     Az érintett tagállamok adott esetben megfigyelési programokat indítanak a veszélyeztetett területeken a talajvíznek az OR13 (2-etil-7-nitro-1-propil-1H-benzimidazol-5-szulfonamid) és OR15 (2-etil-7-nitro-1H-benzimidazol-5-szulfonamid) metabolit általi esetleges szennyeződése ellenőrzésére. Az érintett tagállamok a következőkre vonatkozó információk benyújtását írják elő:

                                 1.

                                 a kereskedelmi forgalomba hozatalra gyártott technikai anyag specifikációja a megfelelő analitikai adatokkal ellátva, beleértve a szennyeződések relevanciájára vonatkozó tájékoztatást; az adatok bizalmas kezelése miatt az ezekre való hivatkozás 2., 6., 7., 9., 10., 11. és 12. sz. szennyeződésként történik;

                                 2.

                                 a toxicitási dossziékhoz felhasznált vizsgálati anyagnak való megfelelőség a technikai anyag specifikációja tekintetében;

                                 3.

                                 a vízi szervezetekre vonatkozó kockázatértékelés;

                                 4.

                                 az OR13 és OR15 metabolit relevanciája, valamint a felszín alatti vizekre vonatkozó megfelelő kockázatértékelés, amennyiben az orizalint az 1272/2008/EK európai parlamenti és tanácsi rendelet (HL L 353., 2008.12.31, 1. o.) alapján rákot okozó anyagként sorolják be.

                           Az érintett tagállamok gondoskodnak arról, hogy a kérelmező az 1. és 2. pontban előírt információkat 2011. december 1-jéig, a 3. pontban előírt információt pedig 2013. május 31-ig benyújtja a Bizottságnak. A 4. pontban előírt információt az orizalin besorolására vonatkozó határozatról szóló értesítéstől számított hat hónapon belül kell benyújtani.”

         (1)  A hatóanyagok azonosítására és meghatározására vonatkozó további információ a hatóanyagok felülvizsgálati jelentésében található.


title: A Bizottság 2013/26/EU irányelve ( 2013. február 8. ) az élelmiszer-biztonsági, valamint az állat- és növény-egészségügyi politika területén elfogadott egyes irányelveknek Horvátország csatlakozására tekintettel történő kiigazításáról

text:
               10.6.2013

               HU

               Az Európai Unió Hivatalos Lapja

               L 158/376

         A BIZOTTSÁG 2013/26/EU IRÁNYELVE
   (2013. február 8.)
   az élelmiszer-biztonsági, valamint az állat- és növény-egészségügyi politika területén elfogadott egyes irányelveknek Horvátország csatlakozására tekintettel történő kiigazításáról
   AZ EURÓPAI BIZOTTSÁG,
   tekintettel a Horvát Köztársaság csatlakozási szerződésére és különösen annak 3. cikke (4) bekezdésére,
   tekintettel a Horvát Köztársaság csatlakozási okmányára és különösen annak 50. cikkére,
   mivel:

               (1)

               A csatlakozási okmány 50. cikke szerint amennyiben az intézményeknek a csatlakozást megelőzően elfogadott jogi aktusait a csatlakozás miatt ki kell igazítani, és a csatlakozási okmány vagy annak mellékletei a szükséges kiigazításokról nem rendelkeznek, e célból a Bizottság – ha az eredeti jogi aktusokat a Bizottság fogadta el – elfogadja a szükséges jogi aktusokat.

               (2)

               A csatlakozási szerződést elfogadó konferencia záróokmánya jelezte, hogy a Magas Szerződő Felek politikai megállapodásra jutottak az intézmények által elfogadott jogi aktusoknak a csatlakozás miatt szükségessé váló kiigazításait illetően, és felkérték a Tanácsot és a Bizottságot, hogy e kiigazításokat a csatlakozást megelőzően fogadják el, amennyiben szükséges az uniós jog fejlődésének figyelembevételével kiegészítve és naprakésszé téve azokat.

               (3)

               Az 1999/21/EK (1) és a 2006/141/EK bizottsági irányelvet (2) ezért ennek megfelelően módosítani kell,

         ELFOGADTA EZT AZ IRÁNYELVET:
   1. cikk
   Az 1999/21/EK és a 2006/141/EK irányelv a mellékletnek megfelelően módosul.
   2. cikk
   (1)   A tagállamok legkésőbb a Horvát Köztársaság Európai Unióhoz való csatlakozásának napjáig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
   Ezeket a rendelkezéseket a Horvát Köztársaság Európai Unióhoz való csatlakozásának napjától alkalmazzák.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
   3. cikk
   Ez az irányelv a Horvát Köztársaság csatlakozási szerződésének hatálybalépésétől függően, annak hatálybalépésének napján lép hatályba.
   4. cikk
   Ennek az irányelvnek a tagállamok a címzettjei.

      Kelt Brüsszelben, 2013. február 8-án.

            a Bizottság részéről

            az elnök

         José Manuel BARROSO

      (1)  HL L 91., 1999.4.7., 29. o.

      (2)  HL L 401., 2006.12.30., 1. o.

      MELLÉKLET

         ÉLELMISZER-BIZTONSÁGI, VALAMINT ÁLLAT- ÉS NÖVÉNY-EGÉSZSÉGÜGYI POLITIKA

      AZ ÉLELMISZER-BIZTONSÁGRA VONATKOZÓ JOGSZABÁLYOK

                  1.

                  31999 L 0021: A Bizottság 1999. március 25-i 1999/21/EK irányelve a speciális gyógyászati célokra szánt diétás élelmiszerekről (HL L 91., 1999.4.7., 29. o.):
                  A 4. cikk (1) bekezdésében a „bolgárul” szóval kezdődő és a „medicinska ändamål” szavakkal végződő lista helyébe a következő lép:

                              „—

                              bolgárul:
                              „Диетични храни за специални медицински цели”

                              —

                              spanyolul:
                              „Alimento dietético para usos médicos especiales”

                              —

                              csehül:
                              „Dietní potravina určená pro zvláštní lékařské účely”

                              —

                              dánul:
                              „Levnedsmiddel/Levnedsmidler til særlige medicinske formål”

                              —

                              németül:
                              „Diätetisches/Diätetische Lebensmittel für besondere medizinische
                              Zwecke (Bilanzierte Diäten)”

                              —

                              észtül:
                              „Toit meditsiinilisel näidustusel kasutamiseks”

                              —

                              görögül:
                              „Διαιτητικά τρόφιμα για ειδικούς ιατρικούς σκοπούς”

                              —

                              angolul:
                              „Food(s) for special medical purposes”

                              —

                              franciául:
                              „Aliment(s) diététique(s) destiné(s) a des fins médicales spéciales”

                              —

                              horvátul:
                              „Hrana za posebne medicinske potrebe”

                              —

                              olaszul:
                              „Alimento dietetico destinato a fini medici speciali”

                              —

                              lettül:
                              „Diētiskā pārtika cilvēkiem ar veselības traucējumiem”

                              —

                              litvánul:
                              „Specialios medicininės paskirties maisto produktai”

                              —

                              magyarul:
                              „Speciális – gyógyászati célra szánt – tápszer”

                              —

                              máltaiul:
                              „Ikel dijetetiku għal skopijiet mediċi speċifiċi”

                              —

                              hollandul:
                              „Dieetvoeding voor medisch gebruik”

                              —

                              lengyelül:
                              „Dietetyczne środki spożywcze specjalnego przeznaczenia medycznego”

                              —

                              portugálul:
                              „Produto dietético de uso clínico”

                              —

                              románul:
                              „Alimente dietetice pentru scopuri medicale speciale”

                              —

                              szlovákul:
                              „dietetická potravina na osobitné lekárske účely”

                              —

                              szlovénul:
                              „Dietno (dietetično) živilo za posebne zdravstvene namene”

                              —

                              finnül:
                              „Kliininen ravintovalmiste/kliinisiä ravintovalmisteita”

                              —

                              svédül:
                              „Livsmedel för speciella medicinska ändamål”.”

                  2.

                  32006 L 0141: A Bizottság 2006. december 22-i 2006/141/EK irányelve az anyatej-helyettesítő és anyatej-kiegészítő tápszerekről, valamint az 1999/21/EK irányelv módosításáról (HL L 401., 2006.12.30., 1. o.):

                              a)

                              a 11. cikkben a „– bolgárul” szóval kezdődő és a „Tillskottsnäring” szóval végződő lista a következő szöveggel egészül ki a francia szövegrész után:

                                          „—

                                             horvátul: „početna hrana za dojenčad” és „prijelazna hrana za dojenčad”,”;

                              b)

                              a 12. cikkben a „– bolgárul” szóval kezdődő és a „Tillskottsnäring uteslutande baserad på mjölk” szavakkal végződő lista a következő szöveggel egészül ki a francia szövegrész után:

                                          „—

                                             horvátul: „početna mliječna hrana za dojenčad” és „prijelazna mliječna hrana za dojenčad”.”


title: Az Európai Parlament és a Tanács 2008/22/EK irányelve ( 2008. március 11. ) a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló 2004/109/EK irányelvnek a Bizottságra ruházott végrehajtási hatáskörök gyakorlása tekintetében történő módosításáról

text:
               19.3.2008

               HU

               Az Európai Unió Hivatalos Lapja

               L 76/50

      AZ EURÓPAI PARLAMENT ÉS A TANÁCS 2008/22/EK IRÁNYELVE

   (2008. március 11.)
   a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló 2004/109/EK irányelvnek a Bizottságra ruházott végrehajtási hatáskörök gyakorlása tekintetében történő módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 44. és 95. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   tekintettel az Európai Központi Bank véleményére (2),
   a Szerződés 251. cikkében megállapított eljárásnak megfelelően (3),
   mivel:

               (1)

               A 2004/109/EK európai parlamenti és tanácsi irányelv (4) előírja, hogy egyes intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (5) összhangban kell elfogadni.

               (2)

               Az 1999/468/EK határozatot módosító 2006/512/EK határozat bevezette az ellenőrzéssel történő szabályozási bizottsági eljárást azon általános hatályú intézkedések elfogadására vonatkozóan, amelyek a Szerződés 251. cikkében említett eljárással összhangban elfogadott alapjogi aktusok nem alapvető fontosságú elemeinek módosítására irányulnak, beleértve néhány ilyen elem törlését vagy a jogi aktus új, nem alapvető fontosságú elemekkel történő kiegészítését.

               (3)

               Az Európai Parlament, a Tanács és a Bizottság 2006/512/EK tanácsi határozatról szóló nyilatkozatának (6) megfelelően az ellenőrzéssel történő szabályozási bizottsági eljárásnak a Szerződés 251. cikkében említett eljárással összhangban elfogadott, már hatályban lévő jogi aktusokra történő alkalmazása érdekében ezeket az alkalmazandó eljárásoknak megfelelően ki kell igazítani.

               (4)

               A Bizottságot fel kell hatalmazni arra, hogy elfogadja a 2004/109/EK irányelv végrehajtásához szükséges intézkedéseket a fenti irányelvben előírt fogalmak – különös tekintettel a szokásos rövid elszámolási ciklus maximális hosszára, a kereskedési napok jegyzékére, azon körülményekre, amelyek között egy személy értesül a szavazati jogok megvásárlásáról vagy értékesítéséről, valamint az árjegyzők és az alapkezelő társaságok által tiszteletben tartandó függetlenségi követelményekre – technikai vonatkozásainak pontosítása céljából, illetve a pénzügyi piacok technikai fejlődésének figyelembevétele érdekében; a könyvvizsgálói felülvizsgálat jellegének tisztázására, a pénzügyi kimutatások kivonataira vonatkozó minimális tartalom meghatározására; a nagy értékpapír-állomány bejelentésével és nyilvánosságra hozatalával kapcsolatos eljárások, valamint a szabályozott információknak a kibocsátó székhely szerinti tagállamának illetékes hatósága előtti iktatására vonatkozó eljárások további kidolgozására; a szabályozott információk terjesztésére, valamint a tárolórendszerre vonatkozó minimumszabályok meghatározására. Mivel a fenti intézkedések általános hatályúak, és a 2004/109/EK irányelv nem alapvető fontosságú elemei módosítására irányulnak, beleértve annak új, nem alapvető fontosságú elemekkel történő kiegészítését, azokat az 1999/468/EK határozat 5a. cikkében meghatározott ellenőrzéssel történő szabályozási bizottsági eljárással összhangban kell elfogadni.

               (5)

               A 2004/109/EK rendelet időbeli korlátozást ír elő a Bizottságra ruházott végrehajtási hatáskörökre vonatkozóan. Az Európai Parlament, a Tanács és a Bizottság a 2006/512/EK határozatra vonatkozó nyilatkozatában kijelentette, hogy a 2006/512/EK határozat horizontális és megfelelő megoldást nyújt az Európai Parlament azon igényére, hogy ellenőrizze az együttdöntési eljárás keretében elfogadott jogi aktusok végrehajtását, és hogy következésképpen a végrehajtási hatásköröket határidő szabása nélkül át kell ruházni a Bizottságra. Az Európai Parlament és a Tanács kijelentette továbbá, hogy ügyelnek arra, hogy a lehető leghamarabb elfogadják a jogi aktusok azon rendelkezéseit hatályon kívül helyezésére szolgáló rendelkezéseket, amelyek időbeli határt szabnak a végrehajtási hatáskörök Bizottságra történő átruházásának. Az ellenőrzéssel történő szabályozási bizottsági eljárás bevezetésével a 2004/109/EK irányelvből el kell hagyni az említett időbeli korlátozást előíró rendelkezést.

               (6)

               A Bizottságnak szabályos időközönként értékelnie kell a Bizottságra ruházott végrehajtási hatáskörökre vonatkozó rendelkezések működését, annak érdekében, hogy az Európai Parlament és a Tanács meghatározhassák, hogy e hatáskörök terjedelme és a Bizottságra háruló eljárási követelmények megfelelőek-e, illetve biztosítják-e mind a hatékonyságot, mind pedig a demokratikus elszámoltathatóságot.

               (7)

               A 2004/109/EK irányelvet ezért ennek megfelelően módosítani kell.

               (8)

               Mivel az ezen irányelv által a 2004/109/EK irányelven tett módosítások technikai jellegűek, és csak a bizottsági eljárást érintik, azokat a tagállamoknak nem kell átültetniük. Ezért e célból nem kell rendelkezéseket megállapítani,

         ELFOGADTA EZT AZ IRÁNYELVET:
   1. cikk
   Módosítások
   A 2004/109/EK irányelv a következőképpen módosul:

               1.

               A 2. cikk (3) bekezdése helyébe a következő lép:
               „(3)   A pénzügyi piacokon bekövetkező technikai fejlődés figyelembevétele és az (1) bekezdés egységes alkalmazásának biztosítása érdekében a Bizottság – a 27. cikk (2) és (2a) bekezdésében említett eljárásokkal összhangban – végrehajtási intézkedéseket fogad el az (1) bekezdésben megállapított fogalommeghatározásokkal kapcsolatban.
               A Bizottság elsősorban:

                           a)

                           kialakítja azon eljárási intézkedéseket az (1) bekezdés i. és ii. pontja alkalmazása céljára, amelyekkel összhangban a kibocsátó megválaszthatja a székhely szerinti tagállamot;

                           b)

                           adott esetben az (1) bekezdés i. és ii. pontjában említett székhely szerinti tagállam megválasztása céljából kiigazítja a három éves időszakot a kibocsátó nyilvántartásával kapcsolatban, a szabályozott piacon folytatott kereskedelem engedélyezéséről szóló közösségi jogszabályok alapján az új követelmények figyelembevételével; és

                           c)

                           az (1) bekezdés l) pontja alkalmazásában, a 27. cikk (2) bekezdésében említett szabályozási bizottsági eljárással összhangban kialakítja azon eszközök indikatív listáját, amelyek – a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (7) V. mellékletének figyelembevételével – nem tekinthetők elektronikus eszközöknek.

                     Mivel: a második albekezdés a) és b) pontjában említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.

               2.

               Az 5. cikk (6) bekezdése a következőképpen módosul:

                           a)

                           az első albekezdésben „a 27. cikk (2) bekezdésében említett eljárás alapján” szövegrészt el kell hagyni;

                           b)

                           a harmadik albekezdés helyébe a következő szöveg lép:
                           „Az a) pontban említett intézkedéseket a 27. cikk (2) bekezdésében említett szabályozási bizottsági eljárással összhangban kell elfogadni. Mivel a b) és c) pontban említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.
                           Adott esetben a Bizottság kiigazíthatja az (1) bekezdésben említett ötéves időszakot is. Mivel a fenti intézkedés ezen irányelv nem alapvető fontosságú elemeinek módosítására irányul, azt a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               3.

               A 9. cikk (7) bekezdése helyébe a következő lép:
               „(7)   A Bizottság végrehajtási intézkedéseket fogad el a pénzügyi piacok technikai fejleményeinek figyelembevétele, valamint e cikk (2), (4) és (5) bekezdése egységes alkalmazásának biztosítása érdekében. Mivel ezek az intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.
               A Bizottság meghatározza az e cikk (4) bekezdésében említett »rövid elszámolású ciklus« maximális hosszát, valamint a székhely szerinti tagállam illetékes hatósága által alkalmazott megfelelő ellenőrzési mechanizmusokat. Mivel az említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.
               Emellett a Bizottság – a 27. cikk (2) bekezdésében említett szabályozási bizottsági eljárással összhangban – összeállíthatja az e cikk (2) bekezdésében említett események listáját.”

               4.

               A 12. cikk (8) bekezdése a következőképpen módosul:

                           a)

                           „a 27. cikk (2) bekezdésében említett eljárással összhangban” szövegrészt el kell hagyni;

                           b)

                           a bekezdés a következő albekezdéssel egészül ki:
                           „Mivel a fenti intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               5.

               A 13. cikk (2) bekezdése a következőképpen módosul:

                           a)

                           „– a 27. cikk (2) bekezdésében említett eljárással összhangban –” szövegrészt el kell hagyni;

                           b)

                           a bekezdés a következő albekezdéssel egészül ki:
                           „Mivel a fenti intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               6.

               Az 14. cikk (2) bekezdése, a 17. cikk (4) bekezdése, valamint a 18. cikk (5) bekezdése a következőképpen módosul:

                           a)

                           „– a 27. cikk (2) bekezdésében említett eljárással összhangban –” szövegrészt el kell hagyni;

                           b)

                           a bekezdés a következő mondattal egészül ki:
                           „Mivel a fenti intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               7.

               A 19. cikk (4) bekezdése a következőképpen módosul:

                           a)

                           az első albekezdésben „– a 27. cikk (2) bekezdésében említett eljárással összhangban –” szövegrészt el kell hagyni;

                           b)

                           a bekezdés a következő albekezdéssel egészül ki:
                           „Mivel az első, a második és a harmadik albekezdésben említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               8.

               A 21. cikk (4) bekezdése a következőképpen módosul:

                           a)

                           az első albekezdésben az „– a 27. cikk (2) bekezdésében említett eljárással összhangban –” szövegrészt el kell hagyni;

                           b)

                           a bekezdés a következő albekezdéssel egészül ki:
                           „Mivel az első, a második és a harmadik albekezdésben említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               9.

               A 23. cikk a következőképpen módosul:

                           a)

                           a (4) bekezdés a következőképpen módosul:

                                       i.

                                       az első albekezdést követően a következő albekezdés kerül beillesztésre:
                                       „Az első albekezdés ii. pontjával összefüggésben a Bizottság az egynél több ország kibocsátóira vonatkozó standardok értékelésével kapcsolatos végrehajtási intézkedéseket is elfogad. Mivel az említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”;

                                       ii.

                                       a bekezdés a következő albekezdéssel egészül ki:
                                       „Az előző albekezdéssel összefüggésben a Bizottság az egynél több ország kibocsátóira vonatkozó számviteli standardokkal kapcsolatos általános egyenértékűségi követelmények kialakítására irányuló végrehajtási intézkedéseket is elfogad. Mivel az említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”;

                           b)

                           az (5) bekezdés a következőképpen módosul:

                                       i.

                                       „a 27. cikk (2) bekezdésében említett eljárással összhangban” szövegrészt el kell hagyni;

                                       ii.

                                       a bekezdés a következő mondattal egészül ki:
                                       „Mivel a fenti intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”;

                           c)

                           a (7) bekezdés a következő albekezdéssel egészül ki:
                           „A Bizottság az első albekezdés alkalmazásában általános egyenértékűségi követelmények kialakítására irányuló végrehajtási intézkedéseket is elfogad. Mivel az említett intézkedések ezen irányelv nem alapvető fontosságú elemeinek kiegészítéssel történő módosítására irányulnak, azokat a 27. cikk (2a) bekezdésében említett ellenőrzéssel történő szabályozási bizottsági eljárással összhangban kell elfogadni.”

               10.

               A 27. cikk a következőképpen módosul:

                           a)

                           a cikk a következő bekezdéssel egészül ki:
                           „(2a)   Az e bekezdésre történő hivatkozáskor az 1999/468/EK határozat 5a. cikkének (1)–(4) bekezdését, valamint 7. cikkét kell alkalmazni, 8. cikkének rendelkezéseire is figyelemmel.”;

                           b)

                           A (3) és (4) bekezdés helyébe az alábbi szöveg lép:
                           „(3)   2010. december 31-ig, majd ezt követően legalább háromévente a Bizottság megvizsgálja a végrehajtási hatásköreire vonatkozó rendelkezéseket, és az Európai Parlament és a Tanács elé terjeszt egy jelentést ezen hatásköreinek működéséről. A jelentés különösen azt vizsgálja, hogy szükséges-e a Bizottságnak javaslatot tennie ezen irányelv módosítására a ráruházott végrehajtási hatáskörök megfelelő mértékének biztosítása érdekében. A módosítás esetleges szükségességére vonatkozó következtetéshez részletes indokoló nyilatkozatot kell csatolni. Szükség esetén a jelentéshez jogalkotási javaslatot kell fűzni a Bizottságra végrehajtási hatásköröket ruházó rendelkezések módosítása céljából.”

         2. cikk
   Hatálybalépés
   Ez az irányelv az Európai Unió Hivatalos Lapjában való kihirdetését követő napon lép hatályba.
   3. cikk
   Címzettek
   Ennek az irányelvnek a tagállamok a címzettjei.

      Kelt Strasbourgban, 2008. március 11-én.

            az Európai Parlament részéről

            az elnök

         H.-G. PÖTTERING

            a Tanács részéről

            az elnök

         J. LENARČIČ

      (1)  HL C 161., 2007.7.13., 45. o.

      (2)  HL C 39., 2007.2.23., 1. o.

      (3)  Az Európai Parlament 2007. november 14-i véleménye (a Hivatalos Lapban még nem tették közzé) és a Tanács 2008. március 3-i határozata.

      (4)  HL L 390., 2004.12.31., 38. o.

      (5)  HL L 184., 1999.7.17., 23. o. A 2006/512/EK határozattal (HL L 200., 2006.7.22., 11. o.) módosított határozat.

      (6)  HL C 255., 2006.10.21., 1. o.

      (7)  HL L 204., 1998.7.21., 37. A legutóbb a 2006/96/EK tanácsi irányelvvel (HL L 363., 2006.12.20., 81. o.) módosított irányelv.”